《龙兴仁王佛舍携酒肴纳凉联句十六韵》
宋代·魏泰

宿雨且初霁，微凉吹广庭。嘉宾忽相遇，午梦惊扣扃。

长松森翠影，修竹参青冥。飘云度空急，残日穿林明。

幽墙隔江浦，远屿定风舲。城市厌烦暑，山樊念伶俜。

角巾代公绂，草具踰侯鲭。园实摘的皪，厨酝斟晶荧。

烹鲜缩颈大，海错著器腥。笑谈得真乐，采撷逢幽馨。

云阴剥初霁，夕岚收远青。窗卧忆元亮，诗成怀景升。

日须河朔饮，当解高阳酲。烦襟顿忘释，嘉咏不少停。

闉阇发严鼓，穹碧垂繁星。一笑跨鞍去，奚论楚人醒。

作者简介：襄州襄阳人，字道辅，号溪上丈人。曾布妻弟。为人无行，倚布势为乡里患苦。数举进士不第，曾因忿争而殴主考官，坐是不许取应。章惇为相，欲荐以官，不就。博极群书，有口辩，工文章，喜谈论朝野间事。有《东轩笔录》、《临汉隐居诗话》、《临汉隐居集》等。